Ženská dvojhra na French Open 2014

Do súťaže ženskej dvojhry parížskeho grandslamu French Open 2014 nastúpilo stodvadsaťosem tenistiek. Z kvalifikácie postúpilo dvanásť tenistiek. Obhajkyňou titulu bola prvá hráčka sveta Serena Williamsová zo Spojených štátov, ktorá antukové Roland Garros vyhrala dvakrát. V druhom kole však prekvapujúco skončila na rakete Španielky Garbiñe Muguruzovej, keď v každom sete dokázala uhrať len dva gemy.
Víťazka si do rebríčka WTA pripísala 2 000 bodov a získala sumu 1 650 000 eur, finalistka potom polovičnú prémiu.
Prvýkrát v otvorenej ére tenisu vypadli dve najvyššie nasadené hráčky grandslamového turnaja v úvodných dvoch kolách. Druhá nasadená Li Na skončila v utorňajšom dueli prvého kola na rakete Kristiny Mladenovicovej. Svetová jednotka Serena Williamsová potom nestačila v stredajšom druhom kole na Muguruzovú. Rovnako tak, po vyradení turnajovej trojky Radwańskej v treťom kole s Ajlou Tomljanovićovou, došlo po prvýkrát v open ére k vypadnutiu troch najvyššie nasadených v úvodných troch kolách Grand Slam.
Po prehre Petry Kvitovej v treťom kole so Svetlanou Kuznecovovou prešla do osemfinále ako jediná z prvej päťky štvrtá nasadená Simona Halepová. Potom sa prebojovala do svojho premiérového grandslamového finále medzi ženami bez straty setu, a to ako prvá tenistka, ktorej sa tento výkon podaril, od Martiny Hingisovej a jej debutovej finálovej účasti na Australian Open 1997.
Finále.
Turnajová sedmička Maria Šarapovová sa do finále prebojovala tretíkrát v rade, čo sa naposledy predtým podarilo v rokoch 2005–2007 Belgičanke Justine Heninovej, a v otvorenej ére tenisu potom ďalším šiestim hráčkam. Po semifinálovom víťazstve nad 20–ročnou Kanaďankou Bouchardovou predĺžila šnúru neporaziteľnosti v trojsetových dueloch na 19 zápasov. Premiérové ​​grandslamové finále kariéry odohrala Simona Halepová, ktorá sa stala prvou Rumunkou vo finále parížskeho grandslamu od roku 1980, kedy v boji o titul neuspela Virginia Ruziciová. Tá bola jedinou rumunskou šampiónkou súťaže ženského singla na Roland Garros, keď si trofej odviezla v roku 1978.
Obe finalistky sa v predchádzajúcej kariére stretli trikrát, naposledy v boji o titul na májovom Mutua Madrid Open 2014, a zo všetkých duelov vyšla víťazne Šarapovová.
Po zisku prvého setu bola štvornásobná grandslamová víťazka z Ruska blízko triumfu už v druhom dejstve, keď v tiebreaku viedla 5–3 na lopty. Halepová však získala ďalšie štyri body a finálové stretnutie dospelo prvýkrát po 13 rokoch do tretieho setu. Naposledy sa rozhodujúci set hral v roku 2001, kedy v ňom Jennifer Capriatiová porazila Kim Clijstersovú pomerom gemov 12–10. Kľúčovým okamihom posledného setu, boja o titul v ročníku 2014, sa stala prvá lopta za stavu 4–4, kedy bola na podaní rumunská svetová štvorka. Ruska zahrala úder na základnú čiaru, ale čiarový rozhodca zahlásil s miernym oneskorením aut. Hlavný arbiter jeho výrok opravil a fiftín priamo prisúdil Šarapovovej. Následne si sibírska rodáčka pripísala sedem lôpt v rade a vyhrala 6–4.
Šarapovová získala, po roku 2012, druhý titul z Roland Garros a celkovo piatu grandslamovú trofej. Sériu neporaziteľnosti v trojsetových dueloch predĺžila na 20 zápasov. Po triumfe jej pohár Suzanne Lenglenovej odovzdala rekordérka v počte siedmich titulov z French Open – americká legenda Chris Evertová, a uviedla: „"Bolo to najťažšie grandslamové finále, ktoré som kedy hrala. Simona bola neuveriteľná"“.